Acțiune introdusă la 23 decembrie 2020 – Ryanair/Comisia
(Cauza T-769/20)
Limba în care a fost formulată acțiunea: engleza
Părțile
Reclamantă: Ryanair DAC (Swords, Irlanda) (reprezentanți: E. Vahida, F. Laprévote, V. Blanc, S. Rating și I. Metaxas-Maranghidis, avocați)
Pârâtă: Comisia Europeană
Concluziile
Reclamanta solicită Tribunalului:
anularea Deciziei C(2020) 5616 final a Comisiei Europene din 11 august 2020 privind ajutorul de stat SA.57586 (2020/N) – Estonia Covid-19: Recapitalizarea și subvenționarea împrumutului cu dobândă în favoarea Nordica;
obligarea Comisiei Europene la plata cheltuielilor de judecată.
Motivele și principalele argumente
În susținerea acțiunii, reclamanta invocă patru motive.
Primul motiv, prin care se invocă faptul că Comisia Europeană a aplicat greșit articolul 107 alineatul (3) litera (b) TFUE și Cadrul său temporar pentru măsuri de ajutor de stat de sprijinire a economiei în contextul actualei epidemii de COVID-19, întrucât a considerat că ajutorul se adresează unei perturbări grave a economiei estoniene, că Nordica este eligibilă pentru ajutor și că sunt îndeplinite condițiile privind denaturarea concurenței, ieșirea statului și restructurarea, încălcându-și obligația de a evalua efectele benefice ale ajutorului în raport cu efectele sale negative asupra condițiilor comerciale și a menținerii unei concurențe nedenaturate (altfel spus, „testul comparativ”).
Al doilea motiv, prin care se invocă faptul că Comisia Europeană a încălcat prevederi specifice ale TFUE și principiile generale ale dreptului european privind interzicerea discriminării, libera prestare a serviciilor și libertatea de stabilire, care au susținut liberalizarea transportului aerian în UE de la sfârșitul anilor 1980.
Al treilea motiv, prin care se invocă faptul că Comisia Europeană a omis să inițieze o procedură oficială de investigare, în pofida unor dificultăți serioase, și a încălcat drepturile procedurale ale reclamantei.
Al patrulea motiv, prin care se invocă faptul că Comisia Europeană și-a încălcat obligația de motivare.
____________